**«Krøller eller ej»** (norsk oversettelse: *krøller eller ei*) er en dansk popsang med visse elektronika-elementer fra 1981, komponert av Tommy Seebach, med tekst av Keld Heick. Den ble fremført av Seebach sammen med Debbie Cameron. Sangen vant Dansk Melodi Grand Prix 1981 og var Danmarks bidrag i Eurovision Song Contest samme år i Dublin. I den internasjonale finalen endte sangen på en delt ellevteplass med 41 poeng.

Om sangen
---------

Sangen er en hyllest til alle barn: Om de har lyse krøller eller ikke, brune øyne eller ikke – så elsker vi barna våre. Videre går teksten: «vi håper alle på at de får det de ønsker seg, enten du er fire år eller seksti, har krøller eller ikke».

Sangen var en av fem bidrag i den danske finalen 28. februar 1981 på Restaurant Valencia i København. Sangen vant finalen med 441 poeng av 500 mulige, og den ble dermed Danmarks bidrag til Eurovision Song Contest 1981 i Dublin.

I Dublin var «Krøller eller ej» det sjette bidraget på scenen av 20 deltakere. Sangen ble dirigert av Allan Botschinsky, og på scenen satt Tommy Seebach ved et keyboard, mens Debbie Cameron sang og danset underveis. I tillegg til dem var det to dansere samt koristene Michael Elo og Ianne Elo. Både Michael og Ianne Elo og Debbie Cameron hadde også koret på Seebachs vinnersang fra 1979, «Disco Tango» som ble nummer seks i Eurovision Song Contest 1979.

I avstemningen fikk «Krøller eller ej» til sammen 41 poeng, inkludert 12 poeng fra den belgiske juryen. Den norske juryen ga ingen poeng til det danske bidraget. Storbritannia vant konkurransen med «Making Your Mind Up».

Flere tiår senere hevdet Debbie Cameron at den britiske seieren var fikset på forhånd. I en bok fra 2010 om kollegaen Tommy Seebach, hevdet Cameron at hun ble kontaktet av en mann da hun skulle sjekke ut av hotellet etter finalen. Mannen var ifølge Cameron en høytstående BBC-ansatt som fortalte at de hadde sabotert lyden på prøvene til Danmark, Israel og Tyskland. «Av politiske årsaker har det i lang, lang tid i forveien vært avtalt at Storbritannia skulle vinne Eurovision Song Contest. Jeg sto i kontrollrommet og var vitne til at alle landene som hadde en sjanse til å vinne over gruppen Bucks Fizz, ble sabotert av teknikerne. Og to av de landene hvor jeg så at dette skjedde, var under Danmarks og Israels sang.» Mannen er ukjent, og påstandene har aldri blitt ettergått.

Andre versjoner
---------------

Seebach og Debbie Cameron ga også ut en engelsk versjon av sangen, kalt «Straight Or Curly Hair».

I 1998, 17 år etter at sangen ble utgitt, fikk den danske versjonen nytt liv i en discoversjon kalt «Krøller eller ej '98». Seebach ga discoversjonen ut sammen med et samlealbum og turnerte danske diskoteker med den nye versjonen.

Listeplasseringer
-----------------

«Krøller eller ej» var den åttende mest populære sangen i Danmark i 1981, ifølge den offisielle danske singellisten for året 1981.

| Årsliste for 1981 | Høyesteplassering |
| --- | --- |
| Danmarks flagg Danmark (Årets singelliste) | 8 |

Referanser
----------

1. ↑  «Tommy Seebach og Debbie Cameron – Krøller eller ej». discogs.com. Besøkt 30. juli 2018.
2. ↑  ZoleX. «Tekst: Krøller eller ej, Tommy Seebach». *www.zolex.dk* **(dansk)**. Besøkt 30. juli 2018.
3. ↑  «Danish national final 1981». *natfinals.50webs.com*. Besøkt 30. juli 2018.
4. ↑  «Krøller eller ej - info - Diggiloo Thrush». *diggiloo.net* **(engelsk)**. Besøkt 30. juli 2018.
5. ↑  «Disco Tango - info - Diggiloo Thrush». *diggiloo.net* **(engelsk)**. Besøkt 30. juli 2018.
6. ↑  «Danmarks poeng i Eurovision Song Contest 1981». *eurovision.tv*. EBU. Arkivert fra originalen 30. juli 2018. Besøkt 30. juli 2018.
7. ↑  «Dublin 1981 – Eurovision Song Contest». *eurovision.tv*. Arkivert fra originalen 30. juli 2018. Besøkt 30. juli 2018.
8. 1 2  «Britisk Grand Prix-sejr i 1981 var aftalt spil». *www.bt.dk* **(dansk)**. Besøkt 2. august 2017.
9. ↑  «Tommy Seebach + Debbie Cameron - Straight Or Curly Hair». *Discogs* **(engelsk)**. Besøkt 30. juli 2018.
10. ↑  «Tommy Seebach – Krøller eller ej '98». *Discogs* **(engelsk)**. Besøkt 30. juli 2018.
11. ↑  «Største hits i 1981». *danskehitlister.dk*. Danske hitlister. Besøkt 30. juli 2018.

| Utmerkelser og prestasjoner |
| --- |
|
| Forgjenger :**«Tænker altid på dig» medBamses Venner**

 | **Danmarks bidrag i Eurovision Song Contest**1981 | Etterfølger :**«Video, video» medBrixx** |